Vasbyter nou een van US se jongste LLD-graduandiGiséle Chloé Lavita (25) het onlangs ŉ doktorsgraad in regte (LLD) aan die Universiteit Stellenbosch behaal. (Foto: Stefan Els) ŉ 25-jarige vrou wat onder soms moeilike omstandighede op die Kaapse Vlakte grootgeword het, se deursettingsvermoë en vasbytkrag het beteken dat sy nou een van die jongste studente is wat al ŉ doktorsgraad in regte (LLD) aan die Universiteit Stellenbosch (US) behaal het. Giséle Chloé Lavita het gedurende haar studie onder meer ook as navorsingsassistent, kelner en tutor gewerk om haar inkomste aan te vul – en dít alles gedurende die Covid-19-pandemie. Sy kyk egter met dankbaarheid terug op hierdie spanningsvolle tydperk aangesien dit haar uitstekende tydbestuursvaardighede geleer het. Wat Lavita se prestasie selfs meer merkwaardig maak, is dat haar graad gegrond is op navorsing wat sy vir haar meestersgraad in 2020 gedoen het. Haar navorsingswerk, wat op die regulering van Airbnb gefokus het, was egter van so ŉ uitstaande gehalte dat eksterne beoordelaars ŉ opgradering na ’n LLD voorgestel het. Lavita het daarna haar studie op doktorale vlak voltooi. Prof. Juanita Pienaar, waarnemende dekaan van die Fakulteit Regsgeleerdheid, sê twee woorde laat haar aan Lavita dink: toewyding en vasberadenheid. “Sy is geweldig gefokus, toegewyd aan haar studie en vasbeslote om ŉ positiewe invloed op die gemeenskap te hê. Sy het haar nooit deur hindernisse of uitdagings laat afskrik nie; dit lyk trouens of dit haar aangespoor het. Ons is baie trots op Giséle, die mens wat sy is en wat sy bereik het.” Die universiteit sê Lavita het werklik elke geleentheid aangegryp wat oor haar pad gekom het – ondanks uitdagings in haar persoonlike omstandighede. Sy is deur haar enkelma op die Kaapse Vlakte grootgemaak en het ses onderskeidings in matriek behaal al moes hulle weens finansiële beperkings trek en Lavita van skool verander. Toe die US haar ŉ beurs aanbied, het sy dit aanvaar as “ŉ geleentheid om as individu te ontwikkel en uit my gemaksone te kom”. Finansiering deur die US en eksterne donateurs het dit moontlik gemaak vir Lavita om haar studie voort te sit. In haar finale LLB-jaar het sy as navorsingsassistent by die Suid-Afrikaanse Leerstoel in Eiendomsreg gewerk en ŉ studiebeurs ontvang om haar meestersgraad onder toesig van prof. Zsa-Zsa Boggenpoel te voltooi. Weens haar gesin se finansiële omstandighede moes Lavita haar inkomste verder aanvul, en terwyl sy heeltyds gestudeer het, het sy ook as tutor en kelner gewerk. “Ek was onder geweldige druk, maar dit was op die lange duur voordelig omdat ek buitengewone tydbestuursvaardighede ontwikkel het. Ek dink dit is wat my in staat gestel het om my LLD gedurende Covid-19 te voltooi,” het Lavita gesê. Sy beskryf haar jare by die US as ŉ tydperk van aansienlike persoonlike ontwikkeling. Haar studie het haar ook in staat gestel om met mense van oor die hele wêreld te meng en selfs haar Afrikaans te verbeter. “Ek het lewenslange vriende gemaak wat my uitkyk verbreed, my in my Christelike geloof versterk, my aan ander kulture blootgestel en my vir nuwe, opwindende ervarings ontvanklik gemaak het.” Lavita het Duitsland as deel van haar studie besoek om ŉ gevallestudie oor die regulering van Airbnb in Berlyn te doen. Dié ervaring het ŉ liefde vir tale by haar laat ontstaan en sy is nou vertroud met Duits en het ook Spaans begin leer. Sy is verder ook betrokke by die Beautiful Life Opleiding- en Gemeenskapsontwikkelingsvereniging, ŉ liefdadigheidsorganisasie op die Kaapse Vlakte wat behoeftige gesinne help voed, kinders skool toe stuur en werklose ouers help om werk te vind. Sy was tydens haar voorgraadse studie ook ŉ mentor en studieleier vir ander studente. “My ervaring as regstudent het my werklik nederig laat voel. Noudat ek my LLD verwerf het, sal ek graag die akademie wil betree. “Ongeag die volgende stap in my lewe, is ek seker dat my vasberadenheid en vermoë om ondanks teëspoed deur te druk, sal verseker dat ek ŉ positiewe uitwerking op almal rondom my het, waar dit ook al gaan wees.”